Gunvor Eldegard (Arbeiderpartiet), 2012-06-15:
Eg vil seia at i dag er me faktisk i ein veldig heldig situasjon. Me kan diskutera satsingsområde i revidert budsjett, medan andre lands parlament må diskutera store budsjettkutt, høg arbeidsløyse og kanskje til og med sosial uro. Det er framleis stor usikkerheit i internasjonal økonomi, særleg knytt til den vidare utviklinga i euroområdet. Arbeidsløysa i euroområdet er no på eit høgare nivå enn det ho var under finanskrisa i 2008 og 2009 – ho er faktisk oppe på 11 pst. Den aukande arbeidsløysa for ungdom gjev ekstra stor grunn til bekymring. Både i Spania og i Hellas er ungdomsarbeidsløysa på over 50 pst. Halvparten av ungdommane går utan arbeid. Det er alvorleg. Det er ein trussel mot landa sine moglegheiter til å veksa seg ut av krisa, og det er ein tragedie for unge menneske som ikkje får koma seg ut og bruka sine kunnskapar og ferdigheiter, og som ikkje får moglegheit til å forsørgja seg sjølve. Me behøver ikkje å sjå lenger enn til Sverige for å finna ungdomsarbeidsløyse på godt over 20 pst. Titusenvis av svenske ungdommar flyttar til Noreg for å få seg arbeid. Dette må vera ei viktig påminning for oss. Krisa er ikkje langt borte – ho er faktisk i vår bakgard, og me må i alle fall ikkje tru at me er immune. Men det viktigaste me kan gjera, er å sørgja for orden i eige hus. Det inneber å følgja ein økonomisk politikk der me følgjer handlingsregelen, sørgjer for at renta held seg låg, og at kronekursen ikkje blir for høg – og ikkje minst at me sørgjer for å halda folk i arbeid. Me har klart oss godt gjennom finanskrisa. Delvis har me vore heldige, men det viktigaste er at me har gjort mykje riktig over lang tid. Med handlingsregelen har me, som komitéleiaren og saksordføraren sa, «vårt selvpåførte vern mot overbudspolitikk». No står handlingsregelen faktisk overfor ein trussel frå Framstegspartiet. I ei svært turbulent tid i Europa, der Noreg skil seg ut som eit av dei landa der det går godt, ønskjer Framstegspartiet å skrota ein av hjørnesteinane i den økonomiske politikken. Årsaka til dette er at regelen står i vegen for Framstegspartiet sin overbodspolitikk. Det har fram til no vore brei oppslutnad om handlingsregelen. Alle dei ansvarlege partia på Stortinget har hegna om han dei siste 11 åra. Difor bekymrar det meg at Høgre som tek mål av seg sjølv til å styra landet, no har vore meir vinglete med omsyn til kor dei står når det gjeld handlingsregelen. Representanten Sanner har vore ute og uttala at Høgre og Framstegspartiet er «nå enige om retningen for den økonomiske politikken». Eg har heller ikkje registrert at nokon frå Høgre har gjeve så mykje som éin kommentar til Framstegspartiets 6-siders nedsabling av handlingsregelen, så det kunne vera interessant å høyra kva Høgre eigentleg meiner. I går presenterte Statsbygg forprosjektet til nybygget for Veterinærhøgskulen og Veterinærinstituttet. Noregs største gardsbruk skal flyttast, står det i avisa vår. Så ser eg at Framstegspartiet og Kristeleg Folkeparti skriv at dei er bekymra over kostnadsauken. Men årsaka til det auka kostnadsanslaget er bl.a. høgare internasjonale standardar for laboratoria, kadaverhandtering og smittevern, i tillegg til skjerpa krav til universell utforming, energibruk og miljø. Me er faktisk for alle desse faktorane, og det synest eg representantane både frå Kristeleg Folkeparti og frå Framstegspartiet også må vera. Desse kostnadene ville ha kome uavhengig av lokalisering. Eg er veldig glad for at fleirtalet ikkje ønskjer å verta med på nokon omkamp no. Som eg sa: Framstegspartiet og Kristeleg Folkeparti har skrive i merknadene at dei er bekymra, og Framstegspartiet vil til og med stoppa heile flytteprosjektet. Ein stopp av prosjektet kan faktisk gjera at Veterinærhøgskulen får dårlegare internasjonal akkreditering. Flytting av Veterinærhøgskulen og Veterinærinstituttet har aldri vore distriktspolitisk grunngjeve. Det er berre grunngjeve ut frå faglege og forskingspolitiske argument. Det kjem klart fram i innstillinga frå 2008, som eg tilrår representanten Hanekamhaug å lesa.